Եկամտահարկ

Եկամտահարկ, հարկային վճարման տեսակ, որի ժամանակ հարկվում է իրավաբանական կամ ֆիզիկական անձի եկամուտը՝ ստացած նրա գործունեության արդյունքից։ Եկամտահարկը կարող է լինել համամասնական, երբ սահմանվում է միասնական դրույքաչափ եկամտի ցանկացած մեծության դեպքում և վճարման մեծությունը համամասնական է եկամտի գումարին, և աստիճանական (պրոգրեսիվ), երբ եկամտի աճի հետ բարձրանում է հարկի դրույքաչափը։ Կիրառվում է նաև համամասնական-աստիճանական մոտեցում, որը նախատեսում է հարկի առաջին և երկրորդ տեսակների տարբեր զուգակցումներ։

Եկամտահարկ վճարողներն են՝

 Հայաստանի Հանրապետությունում եկամտային հարկ վճարողներ են համարվում ՀՀ ռեզիդենտ և ՀՀ  ոչ ռեզիդենտ ֆիզիկական անձինք, այդ թվում՝ անհատ ձեռնարկատերերը և նոտարները,
 ռեզիդենտ է համարվում այն ֆիզիկական անձը, որը հարկային տարումսկսվող կամ ավարտվող տասներկուամսյա ցանկացած ժամանակահատվածում գտնվել է ՀՀ-ում  ընդհանուր առմամբ 183 օր և ավելի, կամ որի կենսական շահերի կենտրոնը ՀՀ-ում է, ինչպես նաև Հայաստանի Հանրապետությունում պետական ծառայության մեջ գտնվող ժամանակավորապես ՀՀ տարածքից դուրս աշխատող ֆիզիկական անձը։
Հարկվող օբյեկտներն են՝

 Ռեզիդենտի համար հարկվող օբյեկտ է համարվում ՀՀ տարածքում և նրա սահմաններից դուրս ստացման ենթակա՝ հաշվեգրված հարկվող եկամուտը,
 ոչ ռեզիդենտի համար հարկվող օբյեկտ է համարվում հայաստանյան աղբյուրներից ստացման ենթակա՝ հաշվեգրված հարկվող եկամուտը,
 հարկվող եկամուտը հաշվետու ժամանակաշրջանում հարկ վճարողի համախառն եկամտի և օրենքով սահմանված նվազեցվող եկամուտների ու ծախսերի դրական տարբերությունն է, եթե հարկվող օբյեկտի որոշման առումով այլ բան սահմանված չէ։

Աղբյուրներ 
Մ. Խ. Չոբանյան «Բիզնեսի համառոտ բառարան», 1992 թ

Հարկում